Diari Oficial de la Generalitat Valenciana


Sumari del DOGV 3646, del 16-12-1999 (1999/9864)

Informació pública del programa per a l'actuació integrada en l'àmbit de la unitat d'execució 7 industrial de Quart de Poblet.
------------------------------------------------------------------------------------------------------------------------------

### Dades del document

Número de DOGV
:   3646

Data del DOGV
:   16-12-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/9864


Organisme emissor
:   Navalmiq, SL

Tipus de document
:   Anunci

Informació pública del programa per a l'actuació integrada en l'àmbit de la unitat d'execució 7 industrial de Quart de Poblet. [1999/F9864]
  
La mercantil Navalmiq, SL, ha formulat un instrument de planejament per a la programació de part de la unitat d'execució 7 industrial de Quart de Poblet, a l'empara del que estableix l'article 48 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (Diari Oficial de la Generalitat Valenciana número 2.394, de 24 de novembre de 1994), i que inclou estudi de detall, programa d'actuació integrada amb avantprojecte d'urbanització i reparcel·lació forçosa.
  
La notaria en què estan protocol·litzats els documents és la de Carmen Moroder Tomás, situada al carrer de Sant Onofre, 59-2n, de Quart de Poblet.
  
En aplicació del que estableix l'article 48.1.C en relació amb l'article 48.3, tots dos de la referida llei, pertoca sotmetre l'esmentat programa amb la documentació annexa i l'estudi de detall a informació pública pel termini de 20 dies hàbils, comptats a partir de l'endemà de la publicació d'aquest anunci en el Diari Oficial de la Generalitat Valenciana. Amb anterioritat a la dita publicació, s'anunciarà aquesta en un diari no oficial d'àmplia difusió al terme de Quart de Poblet. Durant aquest termini qualsevol persona podrà comparéixer a l'expressada notaria en dia hàbil entre les 09.30 i la 01.30 en horari de matí i les 04.30 i les 07.30 en horari de vesprada, per a obtenir còpia de l'acta de protocol·lització dels esmentats documents o sol·licitar que se li exhibisca aquesta. Així mateix, es fa constar la possibilitat de consultar a l'Ajuntament de Quart de Poblet les actuacions derivades de la documentació depositada en aquest i de presentar-hi, per a incorporar-les a les esmentades actuacions, tant al·legacions com alternatives tècniques que pretenguen competir amb la que s'exposa al públic, així com proposicions juridicoeconòmiques per a executar qualsevol de les alternatives. La documentació i l'expedient administratiu es podran consultar al Servei d'Urbanisme de l'Ajuntament de Quart de Poblet, els dies hàbils en horari d'oficines. Les al·legacions que, si és el cas, s'hi formularen, s'hauran de presentar davant de l'Ajuntament de Quart de Poblet, dirigides al Servei d'Urbanisme. Si durant l'exposició al públic de la present iniciativa del programa per a l'actuació integrada algú haguera iniciat una segona exposició d'una altra en competència amb aquella, serà procedent la pròrroga de terminis regulada en l'article 46.4 de la Llei Reguladora de l'Activitat Urbanística.
  
Així mateix, per mitjà d'aquest edicte, d'acord amb el que preceptua el paràgraf segon de l'article 48 en relació amb l'article 46, paràgrafs 4t i 5é, de l'esmentada Llei 6/1994, es posa en coneixement de les persones interessades que el termini de cinc dies hàbils per a presentar les proposicions juridicoeconòmiques comença el dia següent hàbil a l'acabament del termini de 20 dies anteriorment indicat; durant aquest termini es podran formular les referides proposicions a l'Ajuntament de Quart de Poblet en horari d'oficines. L'obertura de pliques no es portarà a cap fins que una vegada acabat el termini per a presentar-les no s'acredite davant de l'ajuntament la realització del que es disposa en els apartats anteriors. Una vegada acreditat s'efectuarà l'obertura i s'alçarà acta sota fe pública i davant de dos testimonis. Totes les actuacions podran ser objecte de consulta i al·legació per les persones interessades, durant els 10 dies següents a l'acte d'obertura de pliques.